Engelse nuus nou langer op SABC 3Die Engelse nuus op SABC 3 gaan vanaf 1 April een uur lank wees, om die geleentheid te bied om nuusdekking aan al die provinsies te gee. “As die openbare uitsaaier moet ons onderskeie programme deurlopend die behoeftes van ons gehoor aanspreek,” het Hlaudi Motsoeneng, hoofbedryfsbeampte, Saterdag gesê. “Die besluit is nie lighartig geneem nie en ons is bewus van die feit dat meer werk gedoen moet word en hierdie is die eerste stap in daardie rigting.” Die Engelse nuusbulletin sal vanaf 1 April om 18:30 begin en 19:30 klaarmaak. Motsoeneng sê die SAUK het in Augustus 2012 van die kykers verneem dat nuusbulletins te kort is. “Ons wil hê mense moet weet dit is hulle SAUK, en dat hul mening en insette hoog op prys gestel is en ons sal in die toekoms hulle ook by verskeie sake rakende die korporasie betrek.” Die programme wat om 18:30 op SABC 3 vertoon het, sal nou na SABC 1 toe skuif.